钦定古今图书集成/理学汇编/文学典/第053卷 > 刘长卿
## 钦定古今图书集成/理学汇编/文学典/第053卷 > 刘长卿

按：《全唐诗话》，长卿字文房，至监察御史，以检校祠部
员外郎为转运使判官，知淮南、鄂岳转运留后。鄂岳
观察使吴仲孺诬奏，贬播州南巴尉。会有为之辩者，
除睦州司马，终随州刺史，以诗驰声上元、宝应间。皇
甫湜云：“诗未有刘长卿一句，已呼宋玉为老兵矣；语
未有骆宾王一字，已骂宋玉为罪人矣。”其名重如此。
高仲武云：“长卿员外有吏干，而犯上两度迁谪，皆自
取之。诗体虽不新奇，甚能炼饰。《十首》已上，语意稍同，
于落句尢甚，此其短也。然‘春风吴草绿，古木剡山深。
明日沧州路，归云不可寻’。又‘沙鸥惊小吏，明月上高
枝’。又‘细雨湿衣看不见，闲花落地听无声’。截长补短，
盖玉徽之类欤？又‘得罪风霜苦，全生天地仁’”，“伤而不
怨”，亦足以发挥《风》《雅》矣。

按《云溪友议》：“刘长卿郎中因人谓前有沈、宋、王、杜，后
有钱、郎、刘、李，乃曰：‘李嘉祐、郎士元焉得与予齐称耶’？”
每题诗不言其姓，但言长卿而已，以海内合知之耳，
然士林或见讥也。